  Майя Бывальцева Удмуртиын экзамен сётон понна анай кылэз бырйизы укмысэтӥ классын дышетскись 562 пиналъёс. Со пӧлысь 179-эз «витьёс» басьтӥзы. Иворъёсъя «Удмуртия» агентстволы со сярысь вераз элькунысь дышетонъя но тодосъя министерстволэн огъя дышетонъя управлениысьтыз йӧскалык дышетонъя ёзэтысь валтӥсь ӧнерчи-эскерись Надежда Ямаева. 226 пиналъёс анай кылъя тодон-валанъёссэс «ньыльлы» возьматӥзы, 153 мурт «куиньёс» басьтӥз. Ньыль адями удмурт кылъя ужъёсты быдэстыны ӧз быгаты. Пусъёмы, 551 пиналъёс удмурт кылэз бырйизы вал, эшшо 11-ез — бигер кылэз. Экзаменъёс 14-тӥ инвожое но 28-тӥ инвожое (резерв нунал) ортчизы. «Кылем арын вал на ай переходный период, кык экзаменэз, кудӥз соослэн быръемын вал, соосты ӧз на лыдэ басьтэ аттестат сётыны, «кык» понна аттестаттэк ӧз кельтылэ. Татын удмурт кыл сярысь гинэ веран ӧвӧл, мукет предметъёс но — география соослэн быръемын яке биология. Нош таяз арын со быръем предметъёсты лыдэ басьтӥзы ни. «Кыкъёс» ке, аттестат соос уг басьто ни, выльысь сётыны кулэ. Тӥни 4 адями кылемын сӥзьыллы. Но соослэн удмурт кылъя гинэ ӧвӧл, мукет предметъёсъя но «кыкъёс» иське. Соин ик соосты резерв нуналэ экзамензэс сётыны ӧз лэзе», — вераз Надежда Ямаева. Солэн кылъёсызъя, удмурт кылъя но литературая экзамен сётӥсьёс тужгес трос вал Пичи Пурга, Алнаш, Шаркан, Можга, Балезино, Вавож ёросъёсын. Ижкарын анай кылын литератураез быръемъёс ӧвӧл, удмурт кылэз 20 адями бырйиз но 9 адями — бигер кылэз. «Карын ӵемгес дышето кылэз тодӥсьтэмъёслы программая, нош отын литература предмет ӧвӧл, удмурт кыл гинэ. Художественной произведениосын соос но ужало, текстъёсын, но со анай кыл улсын луэ, со чылкак мукет ужпум», — валэктӥз дышетонъя но тодосъя министерствоысь ӧнерчи. Надежда Ямаевлэн верамезъя, анай кылын экзаменъёслы йылпумъянъёс урод ӧвӧл шуыны луэ. «Дышетонэз азинтонъя институт азьланяз дышетӥсьёсын ужалоз. <…> Соос радъялозы ни семинаръёс но, курсъёс но <…> лыдэ басьтыса ни, кыӵе, мар ляб интыоссы вал пиналъёслэн, мар бордын ужаны кулэ», — пусйиз Надежда Ямаева. Тодэ вайытом, экзамен сётон понна анай кылын литератураез бырйиз 15 адями, дас ньылез со пӧлысь — удмурт литературая тодон-валанъёссэ эскериз, одӥгез — бигер. Ужъёсты быдэстӥзы ваньзы. Тегъёс: Дышетон Ижкар Удмуртия экзамен школаос ПичиПурга удмурткыл Дышетонъянотодосъяминистерство Алнаш  